РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/362-15

9. септембар 2015. године

Б е о г р а д

 З А П И С Н И К

 29. СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 8. СЕПТЕМБРА 2015. ГОДИНЕ

Седница је почела у 11,10 часова.

Седници је председавао Маријан Ристичевић, председник Одбора.

Седници су присуствовали чланови Одбора: Зоран Антић, Милан Ковачевић, Милија Милетић, Марјана Мараш, Велимир Станојевић, Душан Петровић, Арпад Фремонд, Сабина Даздаревић као и Дејан Нектаријевић, Владан Милошевић и Надица Николић Танасијевић, заменици чланова Одбора.

Седници нису присуствовали чланови Одбора: Јасмина Обрадовић, Верољуб Матић, Миодраг Николић, Жарко Богатиновић, Ђорђе Стојшић, Горан Ћирић, Јован Марковић и Милан Кораћ.

Поред чланова Одбора седници је присуствовао и народни посланик Душан Јанковић.

Поред чланова Одбора седници су присуствовали представници Министарства пољопривреде и заштите животне средине: проф. др Снежана Богосављевић Бошковић, министар, Жељко Радошевић, државни секретар, Ненад Катанић, Младен Младеновић, Драгоје Павловић и Драган Мирковић, помоћници министра, Дејан Бугарски, директор Управе за ветерину, Бојан Живадиновић, директор Управе за аграрна плаћања, Саша Стаматовић, директор Управе за шуме, Драгана Миловановић, Републичка дирекција за воде, Небојша Милосављевић директор Управе за заштиту биља, Драгана Гођевац, директор Управе за пољопривредно земљиште, Славољуб Станојевић, директор ДНРЛ, Владе Ђоковић, Управа за заштиту биља као и представници средстава јавног информисања.

Пре утврђивања дневног реда, његову допуну је предложио председник Одбора Маријан Ристичевић са тачком – **Информација о ИПАРД програму,** која би била разматрана као прва тачка дневног реда. Предлог Маријана Ристичевића је усвојен већином гласова (11 за) тако да је усвојен следећи

 Д н е в н и р е д

1. Информација о ИПАРД програму;
2. Разматрање Информације о раду Министарства пољопривреде и заштите животне средине за период април-јун 2014. године;
3. Разматрање информације о исплати подстицаја у пољопривреди у 2015. години;
4. Разно .

Прва тачка дневног реда - **Информација о ИПАРД програму**

У уводним напоменама, Драган Мирковић, помоћник министра је представио Информацију о ИПАРД програму истакавши да је Министарство пољопривреде у претходном периоду било фокусирано на промоцију овог програма, посебно на сарадњу са локалним самоуправама, како би крајњи корисници, односно пољопривредници са истим били упознати, и за шта су добијене позитивне оцене Европске комисије. Тренутно се ради на обукама стручних служби које ће у будућности бити на услузи крајњим корисницима, и екстерна ревизија која треба да доведе до финализације акредитационог пакета. Такође се ради и на уређењу правног оквира у циљу потписивања финансијског пакета, те се с тим у вези припремају измене Закона о пољопривреди и руралном развоју, као и измене Закона о подстицајима у пољопривреди и руралном развоју. Оно што је проблем јесте мањак кадрова у институцијама које треба да спроведу програм, те се убрзано ради на запошљавању недостајућих кадрова и њиховој обуци како би били припремљени за реализацију програма што се очекује у другој половини наредне године.

Друга тачка дневног реда - **Разматрање Информације о раду Министарства пољопривреде и заштите животне средине за период април-јун 2014. године**

У уводним напоменама, проф. др Снежана Богосављевић Бошковић представила је Информацију о раду Министарства и овом приликом најавила низ законских решења која ће се наћи и скупштинској процедури у наредном периоду. Она је истакла да су у извештајном периоду најважније активности биле финализација стратешких докумената, посебно стратегије пољопривреде и руралног развоја (2014-2024 година), финализација ИПАРД програма, израда националног програма за пољопривреду и рурални развој (2015-2020 година), као и израда 26 различитих правилника у области пољопривреде. Радило се и на билатералним пројектима, као и на припреми скрининга у Бриселу за поглавља 11, 12. и 13, и за Поглавље 27, које се односи на заштиту животне средине. Скренута је пажња да је то је био и период поплава које су захватиле нашу земљу и у којима је важну улогу имала Дирекција за воде која је спроводила мере заштите од поплава, али и санацију. Управа за ветерину извршила је санацију терена након поплава, како би се спречиле заразе и болести међу животињама и грађанством. Управа за заштиту биља обишла је сва земљишта која су била поплављена и дала савете за обнављање производње, а Дирекција за националну референтну лабораторију је дала објекте за складиштење и дистрибуцију хуманитарног материјала.

Председника Одбора, Маријана Ристичевића је занимало шта је урађено у извештајном периоду на превенцији болести плавог језика, као и разјашњење одређених нејасноћа око мера спроведених након поплава.

Одбор је на основу члана 229. став 4. Пословника Народне скупштине закључио да поднесе Народној скупштини следећи

 ИЗВЕШТАЈ

 Сагласно члану 229. Пословника Народне скупштине, Одбор је размотрио Информацију о раду Министарства пољопривреде и заштите животне средине за период април-јун 2014. године и одлучио да га прихвати.

Трећа тачка дневног реда – **Разматрање информације о исплати подстицаја у пољопривреди у 2015. години**

У уводним напоменама, Ненад Катанић, помоћник министра је представио процедуру исплате подстицаја и структуру исплате, при чему је нагласио да се повраћај субвенционисања пољопривредне производње креће од 10-55%.

Драгоје Павловић, помоћник министра је истакао да је финансијским планом за Министарство пољопривреде у 2015. години издвојено 41,2 милијарде динара, од чега 35,8 милијарди за пољопривреду, а од тог износа је 27,2 милијарде одређено за субвенције.

Бојан Живадиновић, директор Управе за аграрна плаћања је рекао да 85% тих средстава иде преко Управе за аграрна плаћања која је до сада исплатила 65% пријављених субвенција. Реализовано је 71% директних плаћања, што се највише односи на регресирање ђубрива и горива, а на истом проценту је и реализација плаћања за сточарску производњу. Такође, повећане су и контроле на лицу места због спречавања ненаменског трошења буџетских средстава. Ове године број регистрованих пољопривредних газдинстава је 350.000 и Управа се суочава са мањком запослених који раде на реализацији субвенција за ова газдинства и за реализацију ИПАРД програма, који такође иде преко Управе.

У дискусији су учествовали народни посланици: Маријан Ристичевић, Милија Милетић, Душан Петровић, Владан Милошевић и Милан Ковачевић.

Четврта тачка дневног реда – **Разно**

Под тачком Разно, председник Одбора је обавестио чланове да ће се наредна седница Одбора одржати ван седишта Народне скупштине, и то 18. и 19. септембра 2015.године, у Бачкој Тополи.

 Након расправе о свим тачкама дневног реда, Одбор је на основу члана 56. Пословника Народне скупштине, донео следећи:

 З А К Љ У Ч А К

 I

Одбор подржава Информацију о ИПАРД програму који су поднели представници Министарства пољопривреде и заштите животне средине, са предлогом да се мере за акредитацију и реализацију ИПАРД-а убрзају као и обуке кадрова у Министарству пољопривреде и заштите животне средине и НВО сектору везаних за припрему реализације пројеката из ИПАРД програма.

 II

Сходно члану 229. Пословника Народне скупштине Одбор је усвојио Информацију о раду Министарства пољопривреде и заштите животне средине за период април-јун 2014. године и о томе ће сачинити Извештај и доставити га Народној скупштини.

 III

Одбор захваљује свим пољопривредницима на стрпљењу приликом исплате субвенција. Одбор препоручује да се прерасподелом постојећих средстава и ставки у оквиру подстицаја и регреса планираних за ову годину крене у исплату доспелих неисплаћених обавеза за биљну производњу и осталих ставки које су доспеле. Одбор препоручује Влади Републике Србије да се ради потпуне исплате подстицаја обезбеде додатна средства Министарству пољопривреде и заштите животне средине и Управи за аграрна плаћања.

Пошто других питања и предлога није било, седница је закључена у 14,30 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Вељко Рацковић Маријан Ристичевић